khistorydata/jeongjo-sjw-relations huggingface dataset:
정조 16년
壬子四月三十日辰時上御誠正閣右副承旨入侍時右副承旨申獻朝記事官李海淸金良倜承膺祚以次進伏訖上命獻朝讀奏公事至府啓命書批答以不允獻朝停筆奏曰憲府新啓非憲臣之言卽國人之言也臣於入院之前得見柳星漢兇疏憂憤弸中每欲一陳懲討之義以效鷹逐之誠矣臣等生逢聖世躬覩我聖上不喜紛華臣與有喜焉豈意今日有此千不近萬不當之凶言乎伏願殿下亟允臺請以洩輿憤上曰批答斯速書頒獻朝曰上款語尤豈不兇悖乎未及畢說上曰更勿煩陳仍命他承旨入侍賤臣承命出與金孝建偕入進伏命獻朝先退上命讀奏左議政箚子上曰甚於臺啓矣此人則年前共討左相之時獨能標異於章奏間左相乃反如是矣仍命書左議政箚子批答仍命讀公事刑曹啓目因傳敎掖隷與醫女相鬨罪刑推得情事上曰嚴法之下尙且犯之紀綱所在不可不倍加嚴治矣仍命書判付云云次讀忠淸監司有旨祗受狀啓慶尙監司雨澤狀啓全羅監司稅船狀啓及到配啓本烽燧單子巡更別單司僕後苑調馬單子各司草記及回啓啓目訖命書判付上曰爾則久於堂后知經筵罕設之本意乎孝建曰臣豈敢不知乎上曰知柳星漢乎孝建曰曾於侍臣班見之矣上曰昨今臺啓豈成說乎其疏設令深看不過謂之妄發其心則豈有他意況以文字間抉摘直驅於劇逆若此不已以今以言爲諱之世尤當爲何許貌樣乎孝建曰渠之心腸已盡綻露此而不明正典刑則其將國不國而人不人惟願亟從臺啓矣上曰予無知人之鑑安知其爲人之如何而以掌試都事復命時見之則純是胸中無物疎闊眞率者故一二語酬酢頗可意都事例不得入楹內而特命入坐楹內逐條問持來之書啓蓋書啓之文厖雜莫甚其意眷眷於對揚一事語到民事皆是行不得決難從之請而予亦貴其人之眞率逐條談話半日酬應若於難從之請一一言其不可則渠皆言下卽服如許眞率之人可謂初見故伊時大臣以書啓之不成說欲爲請罪而答以置之矣今番疏語其文體恰似書啓如印一板是故明知其出自渠手矣孝建曰臣向於侍臣班諸人以星漢都事往來後筵中多有褒嘉之敎爲言者臣亦聞之矣上曰今番事直出於鄕闇所致上款事大是文字間妄發渠若洞悉本事之不忍言不敢道則豈有登諸章疏至徹予聽之理乎復講一事自戊寅年間文女尙魯輩釀成滔天之兇變者其時逮事之人孰不知之予若聞講筵二字則心胸先塞矣仍嗚咽下敎孝建曰因柳星漢一疏貽慼我聖心至此尤不勝痛迫憤惋之忱矣上曰拖至昔年事自然如此星漢疏中因噎廢食之說妄發則大妄發而批答亦不提起者近來人必抉摘而聲罪故只擧下段而爲答矣大抵鄕闇客只知고쟝박이義理爲此說也曾聞此人學於故祭酒云可謂徒知死法經學不知活法手段渠所謂因噎廢食云者卽批答所謂因此忽彼之意也若如是用之則豈如是提贓乎可矜可矜大抵所以然之義理驟看則誠如渠說戊寅復講一事先朝晩年多有悔悟之敎嘗以三講之名思之齒酸予其後便求習至老不廢予心則每難定爲敎況於予乎雖以愛禮之義間間設行而聞經筵二字心胸先塞之故雖知中外之不識本意者後之視今者以予爲過而自不得不然觀過知仁禮緣人情俱是聖賢之訓而子夏之彈琴不成聲孟獻子之懸而不樂聖人猶許之又稱以高於人一等予亦知其過而不自改也群下之曰可曰否各從所見有何可諱之端乎注書書之詳載記注可也孝建曰下敎如此此非生道殺人之義聖人亦有爲親諱之訓而爲隱者亦三矣似此下敎流出外間則以今世道人心何以底定乎上曰下款事孟浪孟浪其人如不迂闊對僧而責食肉對瞽而語丹靑乎予見其疏未免一場大笑曰予若有此豪華風流寧有卽位之初首祛宮中女伶之官以其鍾鼓琴瑟藏于內庫命待後日依例批例乎孝建曰渠自知其語屈以含春苑謂之禁垣云矣設如渠言含春苑與馬東山亦異渠若知不善爲則固當縮伏待勘之不暇安敢粧撰爲說乎此一款尤極痛駭矣上曰無論禁苑含春苑往而傳之者言太夸故聞之者憂慨積中其勢必然而可謂枉用心然其心則可謂無他世上人聞百倍於此之所聞而不之言者何限此人則聞而言之還可感也批答中非不欲以此意書之而以今俗見必以予爲矯情故未果矣予雖坐在時俗其心則在三代上矣其可不能容一箇柳星漢乎外間如是劻勷之故星漢反爲聞人矣上又曰予雖不爲豪華之事若聞外間者有遊讌之人心甚喜之每於上元燈夕或三九佳辰必使將臣及別軍職宣傳官輩張樂而遊者承旨知此意乎甚至舟橋之宴遊亦皆有意蓋亦有義理人和則天地之和應焉因予之不喜豪華使今閉戶深居之俗習日益蕭索無一和氣則是豈位育致和之意乎況以今各自鞱藏不欲突兀之樣若不勸之則豈有遊讌之事乎若此則都城和氣孰能導揚至於舟橋之遊大禮順成予之孺慕愈往愈深臣民之慶忭亦云無極事係本園事務從和泰之氣像以此橋而必爲此擧予意可知矣仍今讀吏判上疏至馬東山事上曰無論春苑馬園柳星漢之以近於宮垣訝之亦豈爲罪不知予本心則其言亦似然矣至俯瞰大內之句上笑曰柳星漢別不在臺啓中則招來使見其形便則渠必一笑而止所謂馬東山或於宣仁門內司僕近處見之而若昌德昌慶宮大內則異於慶熙宮無一俯瞰處況馬東山之於大內地勢旣低雖架梯於垣上如婦女觀光樣無以見之況其間不趐千餘步雖見之豈辨人形乎卽此柳星漢之泛口書去可知仍命賤臣出給原疏敎曰私書句語何可謄諸奏御文字卽爲拔去更爲書入賤臣承命出傳少退後持入吏判上疏命更讀上曰柳星漢非逆賊則豈可用凶肚等語乎命進之仍命中官刀擦以下孝建曰章奏之刀擦有關事面矣伏望更加三思焉上曰承旨何知乎公然爲柳星漢致煩無數酬應餉予多矣仍命書批答諸臣以次退去
정조 16년
壬子四月三十日午時上御重熙堂左副承旨入侍時左副承旨申獻朝假注書林景鎭記注官金良倜承膺祚以次進伏訖上曰推考房承旨入侍出榻敎賤臣承命出傳與右承旨申耆偕入進伏上命讀公事書判付訖仍命退承史以次退出
정조 16년
行都承旨金憙病行左承旨趙心泰坐右承旨申耆坐直左副承旨申獻朝坐右副承旨尹弼秉坐同副承旨金孝建坐直注書徐有聞病李海淸仕直假注書申龜朝仕事變假注書宋知濂仕
정조 16년
申耆啓曰輪對官來待矣傳曰入侍
정조 16년
傳于趙心泰曰左承旨入侍
정조 16년
申耆啓曰新除授檢閱林景鎭旣已單付牌招入直何如傳曰允
정조 16년
林景鎭遷轉代以申龜朝爲假注書
정조 16년
壬子閏四月初一日卯時上詣璿源殿展拜罷後輪對入侍時行左承旨趙心泰右副承旨尹弼秉記事官李海淸記注官金良倜承膺祚敦寧判官李英敎長興奉事李長演典牲主簿韓在中奉常僉正金洪運軍資直長張僴以次進前訖上曰輪對官以次進奏職姓名可也英敎進奏職姓名上曰退去可也長演奏職姓名上曰職掌何也長演曰紙地油芚矣上曰遺在幾何長演曰下品搗鍊草注紙四十四卷十四張供上草注紙二百四十一卷四張厚白紙五百六卷十四張油芚七百二十四番三張搗鍊紙二十七卷五張矣上命退在中進奏職姓名上曰奏職掌可也在中曰牛色矣上曰遺在幾何在中曰湖西遺在黑牛壬子條四十五首癸丑條四十五首矣上曰有何所懷耶在中曰無矣命退洪運進奏職姓名上曰奏職掌可也洪運曰大小祀享矣命退僴進奏職姓名上曰職掌何也僴曰米麵矣上曰遺在幾何僴曰米八百九十七石七斗零太二百十二石十一斗一升零田米六十六石七斗三升零矣弼秉曰軍資直長張僴遺在穀奏對之際稱以零數極爲駭然推考何如上曰依爲之出擧條命退諸臣以次退出
정조 16년
都承旨徐邁修坐左承旨李思祚坐右承旨申獻朝坐直左副承旨尹弼秉坐右副承旨金孝建坐直同副承旨徐有秉未肅拜注書徐有聞病李海淸仕直假注書申龜朝仕事變假注書宋知濂偕來進去
정조 16년
藥房提調鄭昌順副提調趙心泰啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不勝區區伏慮敢來問安竝此仰稟答曰知道
정조 16년
李思祚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
金孝建啓曰大司憲執義掌令二員持平一員俱未差持平金樂誠在外監察茶時之意敢啓傳曰知道
정조 16년
徐邁修啓曰來初五日朝參日次矣敢稟傳曰停
정조 16년
申獻朝啓曰尙瑞院直長任厚常今朔朔書無緣不書依定式禁推傳旨捧入之意敢啓傳曰新進焉敢若是乎無論事實之如何禁推輕矣以罷職捧傳旨
정조 16년
傳于尹弼秉曰左副承旨右副承旨入侍
정조 16년
傳于尹弼秉曰錦城尉家禫祭日遣承旨致祭祭文當親撰以下分付該曹
정조 16년
申獻朝啓曰右承旨申耆疏批已下卽爲牌招何如傳曰允
정조 16년
以右承旨申耆牌不進罷職傳旨傳于李思祚曰都承旨之許久呈病亦宜曲諒與違牌承旨及左承旨許遞前望單子入之待下批牌招察任
정조 16년
承旨前望單子入之徐邁修權裕尹行任落點
정조 16년
以右承旨尹行任牌不進罷職傳旨傳于李思祚曰聞其情理姑難行公許遞
정조 16년
李思祚啓曰左承旨權裕時在忠淸道韓山地斯速乘馹上來事下諭何如傳曰許遞前望單子入之
정조 16년
承旨前望單子入之徐有秉李思祚落點
정조 16년
假注書宋知濂書啓臣敬奉聖敎馳往傳諭于南部會賢坊二間屛門契美墻洞議政府左議政蔡濟恭所住處則以爲臣於病伏昏瞀之中史官忽臨傳宣聖諭而賤臣去就至煩淵衷十行辭旨丁寧反覆開導旣勤敦勉又摯臣扶起奉讀感涕盈襟緣臣瘝曠廟謨叢脞獨勞之歎至登絲綸此臣之死罪也以臣之身不自有承奉此敎苟有可强之勢行不俟駕理在無疑顧臣病狀雖不至形見苦劇胃敗而食飮全減血燥而寢睡多闕此固醫技之難售而最是兩脚無力雖戶庭跬步欲起還仆萬無運身之望以此症形趨簉文階非所可論苟非實狀如此臣之情勢亦云難進何必疾病二字煩陳於至尊之前乎恩召之下祗承無路瞻望宸極只自飮泣而已臣旣承偕入之命姑焉仍留之意敢啓答曰知道容俟少間之隙更當敦勉司錄發牌此意往傳可也
정조 16년
記注官李宗烈書啓臣敬奉聖諭馳往傳諭于北部嘉會坊契議政府右議政朴宗岳所住處則以爲臣於前後瀝血陳籲不啻累矣而一味惶蹙冀蒙處分不意史官臨宣別諭十行絲綸委曲懇惻有足以泣鬼神而感豚魚伏地奉讀怳若威顔不違咫尺親承德音之丁寧驚惶感激只有涕淚之被面臣之區區情踪已備陳於箚疏中今不必疊床而顧今義理斁塞沐浴義重何敢言病而第臣所患痰癖之症斗致添劇委頓床席已爲一旬餘矣情地姑舍賤疾如此雖欲强策其勢末由數行書啓亦不能締成古人輿疾討賊之義果安在哉跼高蹐厚尤增死罪謹當收拾精神更入文字仰煩天聽悉暴至懇云矣臣旣承偕入之命姑爲仍留之意敢啓答曰知道卿之情勢未知何情勢耶凡情勢云者已爲見斥於人之謂而箚是卿箚奏是卿奏疏是卿疏卿自爲此反稱情勢豈其可乎哉卿如是故左相亦不出予雖無孚感臣隣之誠意而豈可不踐向筵所言公然任卿之失而不思挽留勉回之方乎不在多言惟知勉出二字卿須俟少間卽起造朝至於更入文字云云下方新有飭敎以大官之故雖不竝擧在卿道理宜存諺所謂汝諭吾聽之戒設有欲言之眞正情勢言之入人勝於齟齬之文字登筵陳懇之親切豈比一幅疏箚乎更勿以處義引退等語惱予困予以爲省事息煩之地事更令司錄往傳仍傳曰如是度日只費許多酬應豈成說乎設欲引義出槪足矣竝與此而禁之非禮使之義前文衡辭疏勿爲捧入至於銓堂則處分之下豈敢更有云云竝與出槪嚴飭勿爲呼望事該房知悉
정조 16년
傳于申獻朝曰前守禦使吳載純仍任本任牌招傳授密符敎諭書依近例以前授者仍任
정조 16년
申獻朝啓曰守禦使吳載純時無職名令該曹口傳付軍職何如傳曰允
정조 16년
兵曹守禦使單吳載純仍任事承傳
정조 16년
兵曹口傳政事行司直吳載純副司直金憙
정조 16년
以副修撰李相璜牌不進罷職傳旨傳于尹弼秉曰宜令一伸許遞
정조 16년
以兵曹都摠府入直內三廳武兼禁軍及各樣軍兵等中日試射單子判付內啓新場初設多中者當爲賞典內三廳武臣中武兼居首郭海濟三中四分五衛將作闕陞差守門將居首趙永中邊三中箭竹一百介宣傳官居首鄭宅昌貫邊箭竹六十介各廳武士中禁軍居首兩人宋淳謙盧聖麟邊三中箭竹一百介扈衛軍官居首全萬甲四中五分加資軍兵中忠翊衛居首秋聖集柳葉箭邊一中金虎門軍居首梁順才技藝上中武藝別監居首金來海銃三中金虎門軍居首金三徵銃一中令各該營各木一匹賜給其中三中人以本賞題給事分付爲良如敎
정조 16년
徐邁修以都摠府言啓曰副摠管姜五成以禁衛中軍軍兵等中日試放事南別營晝仕出去之意敢啓傳曰知道
정조 16년
徐有秉以備邊司言啓曰卽見開城留守李時秀狀啓則以爲本府昨年秋事失稔方春民食轉益艱窘泰安倉及金川長湍粘石屯留庫各穀特許盡分大興山城倉礪峴鎭白川所管城倉留庫各穀限折半加分事請令廟堂稟處矣本府所管邑鎭穀簿本自不敷方農民食之艱可以想知盡分與限折半加分竝依狀請施行之意分付何如傳曰允
정조 16년
徐有秉以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官尹光普今已敍用仍任從事官何如傳曰允
정조 16년
徐有秉以訓鍊都監言啓曰謹依內中日試射單子判付金虎門軍居首技藝上中梁順才鳥銃一中金三徵各木綿一疋施賞之意敢啓傳曰知道
정조 16년
李思祚以禁衛營言啓曰兵曹草記傳曰允紀綱所在民習可駭若用徒配之本律則何以戢後而懲他乎下送該道令道伯大張威儀回示民衆烽燧亦係軍務事嚴棍遠島充軍若能致察初昏豈敢若是乎參軍禁松軍等令禁將嚴棍重治後草記可也事命下矣依傳敎本營參軍李漢鼎禁松軍李繼孫崔道明等各嚴棍十五度重治之意敢啓傳曰知道
정조 16년
正言朴孝成啓曰臣初入臺地觸事鹵莽日昨傳啓之際以拔去罪人之姓字致勤嚴敎今日承宣又以不爲添書姓字莫重啓辭不爲捧入蓋臺啓體重一字加減皆出公議不可得以乍拔施書者而承宣之據執至此由前由後莫非臣巽軟不職之罪以此情踪不可一刻晏然於臺次請命遞斥臣職答曰凡關石和勻各有不易之章程雖於當用法之罪囚用法之前例無去姓之法而自夫偏黨熾而古規全廢甚至罷削之罪或多去姓之謬習俗荏苒習人之見之者不以爲異此豈制法之意前此每勤飭敎今番事亦然昨日提問之下憲臣之初曰忘漏更云嚴畏地頭雖曰貽笑莫甚其爲知非卽改亦可見其心爾則聞昨夕更下之飭敎猶且如是者豈可乎哉旣以姓字之書與不書無關於啓體縷縷敷示之後豈敢如是執抝勢難例批依啓
정조 16년
領中樞府事李福源箚曰伏以臣病伏昏昏之中伏聞大臣三司以聲討柳星漢事連上箚啓未蒙允可前後批旨輒以惜其官名歸之鄕闇爲敎臣愚竊以爲不然夫人君聽言之道語及時政事關衮職則雖無嚴犯分之言一切包容不加之罪此盛德事也至於君上所尊敬之地一有指斥法不容誅所以嚴倫綱而重名義也噫嘻星漢之疏一何無人臣禮也殿下之所不忍言而星漢忍言之殿下之所不忍聞而星漢肆然筆之於書進之於前而隱映窺測反覆詰難用意下字絶無倫而大不敬從古人臣之勉學於君上者何限而此等悖慢未之前聞臣不敢窮竟其說重慼我聖心而此而不誅則倫綱隳矣名義晦矣下陵上替國無以爲國尙何暇待之以言官責之以鄕闇哉至於下款語之架鑿譸張國人所知輿憤所切而事屬聖躬殿下猶得以涵容之若其關係莫重三尺至嚴雖以聖上之寬仁大度藏疾納汚此處用不得也義理國體斷然如此衆論沸騰勢不可遏臣雖癃廢屛蟄不與朝議秉彝所同義難默息欲望聖明更加三思亟循大臣三司之請鞫其情而斷以律焉答曰省箚具悉卿懇卿言轉緊於諸說旣言倫綱又言名義而予雖未造義理蘊奧寧或於上段一款當治不治官名於惜之鄕闇而恕之凡看文字句作切勿欲更劈一隔包鉤索故耳仍傳于徐邁修曰此批答遣史官傳諭
정조 16년
行大司諫林蓍喆疏曰伏以臣於銜恤之餘萬念都灰榮塗一步若隔前世顧不可以言官自處而變出目下誣及聖躬則忠憤所激自不覺心驚而骨寒敢此附陳焉噫嘻朝廷之懲討不嚴世道之陷溺日甚凶醜之徒無所懲畏譸張之習終不知戢何許不逞之徒又釀出至妖至凶之一星漢矣倡出無根之言誣逼君父之計固是凶徒之自來伎倆而豈有如星漢之肆然投匭誣衊聖德者乎蓋其原疏閃倐熒惑難曉語脈而上款事之隱映爲說者可見筵敎之渠亦得聞而佯若不知肆發悖口故逼莫重之地是豈人臣所敢萌於心而發諸口者乎至若下款云云我殿下前後懇惻之敎平日節儉之德有足以質諸神明凡係聲色芬華未嘗有一毫髣髴不但廷臣之所欽歎抑亦婦孺之所共知而乃敢以千虛萬謊之說白地架鑿厚誣至尊必欲上累聖德下惑群聽而後已其設心之凶慝遣辭之狡惡除非乙丙凶黨傳法護神者寧有是也渠以蟣蝨賤品忽地闖發作此凶悖之擧者決非獨必有脈絡根柢暗地包藏且以渠言觀之旣曰巷傳則其所傳說自有其人究覈得情打破窩窟決不容少緩而以聖上藏疾納汚之量雖欲斷之以鄕闇付之於一笑天理本自不泯人心莫不同憤此而置之則其何以懲亂逆而靖世道乎伏願聖上亟允臺啓嚴加訊覆以拔亂本俾嚴邦憲焉且伏見重臣金履素疏本則外托聲討之名內懷自明之計滿紙張皇囫圇說者實未曉語意之何所指的而大抵星漢之疏是何等凶言悖說則見之者必當膽掉聞之者亦當心寒而噫彼履素之暗相馳書要與酬酢者抑何心腸且況渠疏中以爲星漢所答之書遣辭之抑勒用意之巧猾百倍於疏中句語云爾則卽地沬飮張目懲討臣分之所當然而不此之爲始乃投疏於公議峻發之後其所論斥之說不過自脫之圖則其心所在昭不可掩據此一事可知居常親密往來綢繆狀如此之類不可置而不論臣謂吏曹判書金履素爲先施以屛裔之典宜矣夫臺啓中罪人姓字之或存或拔一遵公議之所在實是不易之常憲則昨日始去星漢之姓固出公憤而末乃添書抑獨何心擧措之顚錯聽聞之駭感莫此爲甚決不可以已遞而不論臣謂昨日詣臺憲臣一竝施以刋削之典宜矣臣無任屛營祈懇之至答曰具悉柳星漢事置之附陳金履素事聲罪如是狼藉律名至及屛裔是豈彷彿於重臣本情也哉邀之所欲辨之也心腸綢繆等目不加於人至於自明之後時亦似緣於未及周旋以此以彼所請不可從尾附昨日憲臺事俄於諫避詳言之所失雖非細其心亦可見何必深責乃爾卿其勿辭行公
정조 16년
右承旨申耆疏曰伏以臣於昨日伏奉柳星漢去姓之啓勿爲捧入之敎招致兩司之吏詳細知委矣卽者正言朴孝成詣臺傳啓不加星漢之姓一如前啓蓋星漢之疏上款則語犯莫重下端則事係誣聖凡今含生之類莫不明目張瞻疾聲致討誓不與共戴一天則臺啓之必欲去姓不但出於深惡痛嫉之意雖其一字半劃亦不敢自去而自書者臺體卽然臣欲以同憤之義循例捧入則聖敎諄複有難違越臺啓旣傳之後雖尋常論列之事有不敢自喉院斥退則況此懲討大論關係不輕者乎職在該房捧退兩難如是斯何敢一刻蹲冒於出納之列耶且況校理李普天入啓之疏有星漢凶疏後不言三司刋削之請臣於伊時叨忝諫長含默之失臣亦難免人言峻發不覺騂汗以此以彼有難晏然忙陳短章徑出禁扃伏乞聖明俯垂諒察亟降譴罰以治臣前後不職之罪焉臣無任屛營祈懇之至答曰省疏具悉爾其勿辭察職
정조 16년
副修撰李相璜疏曰伏以臣新從下土纔入城闉而得伏見柳星漢疏本全篇旨意閃忽叵測展讀未半自不覺髮豎膽掉寧欲無知也乙丙逆徒之譸張浮言誣衊聖躬罔有紀極而猶未敢登諸章奏公肆顯詆若此賊之爲也將臣選妓張樂自在於外營新恩之率倡祗迎循常之古事則渠以何心勒名曰雜入內苑或謂之大駕下語囫圇必欲變幻其事實專事架勒有若創覩之過擧終又歸之閭巷之聞顯售疑亂之習者其爲計又何其窮凶極憯也臣多年簪筆親見者多卑以自牧屛去紛華卽殿下之苦心也過於憂勤不遑暇豫卽殿下之政法也此不獨在廷諸臣之平日所欽仰抑亦閭巷婦孺之所嘗竊誦者而況諸將臣燈夕游衍之處衆新恩輦路祗候之時凡今都人士女之環瞻羽旄共樂升平者莫不與覩光景則雖星漢百輩日布凶言顧不足滓穢大德煽惑群聽而渠所以惟意架鑿必欲詆衊者其心所在吁亦不道之甚矣主辱至此生不如死至於上款句語尤極凶悖微意云云已非今日臣子所敢濡筆寫去慼我聖心者而渠乃肆然揷入有似乎嘲訕或近於侮弄遣辭至凶用意絶悖此已萬萬憯慝而然猶不足結之以兩句凶言一節轉深比擬不倫是豈一毫有臣分者所可萌於心而發諸口者乎於敵以下猶不敢以似此陰悖之說抑勒加之況敢容易加之於至嚴至敬之地乎雖殿下天地之量必欲涵貸付之供笑之科而世豈有凶如星漢逆如星漢萬口同聲咸欲手摶口臠而猶施包容之恩置之假息之列則將謂今日朝廷有刑政乎否乎伏願聖上亟允臺請柳星漢出付王府設鞫得情快正常憲使輿憤泄而君誣伸以靖世道以杜亂萌焉臣之見職卽未定之圈耳旣有同錄之露章又有大臣之陳請改圈擬望銓官亦已被斥於筵中則臣雖沒廉無恥書塡官銜晏然陳章固知萬萬不敢而目見君上被誣聲討是急今若拘於職名不得疏辨則是臣負國也忘國也到此地頭私意反輕玆敢冒沒陳籲而至若臣廉隅之放倒擧措之顚錯惟俟司直之地駁正之論而已臣無任屛營祈懇之至省疏具悉不允爾其勿辭察職
정조 16년
館學儒生生員尹勉純進士尹鍾烈生員權晙進士李鍾祜生員徐淇修進士安光宇生員姜忠永進士徐俊輔生員金履會進士李魯益生員徐應輔進士閔命爀生員徐有本進士權丕應生員徐英修進士趙鍾永生員李永老進士沈能岳生員吳泰曾進士李星源生員宋倫載進士徐有聲生員李海寧進士徐兢修生員李後秀進士李錫祜生員洪志燮進士朴宗龜生員徐任輔進士洪秀俊生員魚用恒進士宋雲載生員李輪祥進士權燁生員金載駿進士姜彝天生員李英紹進士金啓河生員徐有鎭進士李敎明進士安光集生員鄭東羽進士孟賢大生員金處巖進士南翼中生員金碩鉉進士李東洙生員金鎰進士閔師膺生員李尙愚進士朴尙榮生員林昌鎭進士李英玉生員尹日逵進士李在安生員宋重亮進士沈厚鎭生員林星鎭進士趙學榮生員鄭夏容進士趙冕鎭生員韓容冕進士金國鉉生員鄭文淵進士沈述祖生員韓啓重進士李日煒生員金鎭進士魚用升生員申頤朝進士申鳳朝生員李謙中進士徐鼎輔生員金厚淵進士洪浩淵生員黃仁紀進士李義用生員李鍾直進士閔章顯生員李義淳進士天命翊生員姜乃錫進士張漢栻生員兪晦根進士安廷鎭生員沈徽永進士李榮仁生員權就度進士崔鴻晉生員洪樂文進士睦黃中生員韓錫敏進士吳霑生員李海心進士趙夢寅生員宋文顯進士兪益柱生員高克明進士趙道宇生員李勉行進壬許生員任希復進士宋鈺生員兪漢寔進士沈性浩生員安棨進士李儒綱生員朴喜進進士李顯東生員南履鼎進士權徽生員洪樂玄進士權徹生員沈鍈進士蔡宜永生員洪履黿進士任壽益生員尹尙烈進士安榮生員李光顯進士李文裕生員李廷植進士朴東載生員崔弘岳進士李興慶生員閔榮祖進士李允謙生員成致商進士宋道鼎生員柳範之進士尹鼎炫生員崔在鉉進士柳之羽生員李游夏進士申生員崔照進士金聖球生員鄭奎采進士宋碩寬生員李莘尹進士崔楨勳生員崔默進士李彦圭生員李重植進士崔景箕生員趙泰雲進士李栱生員李世述進士李躋賢生員南象一進士金冕鎭生員金圭進士李基善生員李是銑進士丁載祿生員朴燦玟進士申洸河生員柳光鎭進士李永臣生員禹景謨進士李國著生員李義彬進士金履祚生員林翰儒進士宋翼鼎生員申百祿進士李述明生員李榮宅進士李生員趙時簡進士申大履生員朴道永進士蔡義重生員崔默進士崔弘岳生員朴東載進士李廷植生員李文裕進士趙雲會生員李鈺進士趙鉐生員許灝進士黃基天生員金碩基進士尹浣幼學金商敎幼學吳泰登幼學金鎔幼學具弘植幼學黃仁懋幼學宋文重幼學尹復鉉幼學韓志欽幼學具命益幼學具命龍幼學趙翼永幼學尹昇大幼學成好仁幼學尹弼東幼學林星鎭幼學徐有樂幼學李是鋈幼學柳雲承幼學李相禹幼學李顯慶幼學李相鳳幼學李重圭幼學南流中幼學權寔幼學金孝根幼學睦仁由幼學韓永益幼學李明佐幼學李家薰幼學李壽薰幼學愼宜學幼學禹門河幼學禹昆河幼學睦仁啓幼學金達五幼學趙重星幼學崔致揆幼學金熙臣幼學朴志發幼學吳衡秀幼學權厚應幼學權永錫幼學權啓錫幼學趙重一幼學趙基仁幼學南駿聲幼學李載仁幼學許琱幼學禹拓河幼學李祖念幼學金景亮幼學徐有希幼學蔡齊煥幼學南泂幼學李民鎬幼學李震鎬幼學趙錫玄幼學張灦幼學張灝幼學李可薰幼學尹孝成幼學安應耆幼學尹義大幼學蔡景休幼學尹守奇幼學李馨秀幼學尹守儉幼學任宇鉉幼學尹守恭幼學金泂幼學尹守敦幼學李景明幼學尹衡大幼學尹守采幼學李揆弼幼學尹承大幼學尹守東幼學李東弼幼學尹亨大幼學尹守伯幼學金洛鍾幼學尹守九幼學韓用成幼學尹晩大幼學尹守協幼學沈樂運幼學尹任大尹守約宋日載尹勉庸崔馹尹勉三兪鈺尹勉綱李基大尹勉緯李茂尹勉益李祖淵尹勉喆金漢一尹勉運吳亨珏尹益欽洪復元尹遠大申德彬尹守寬李信源尹勉順李建中尹尙度宋冕載李挺弼尹守榮宋益弘李潚尹鍾大朴弼大李蕡尹應大李集奎尹守任宋鼎運柳緯星李興載鄭煥恭成憲柱許旼李宗性李應中李弘仁李喆中金宗燮玄在淡李仁彬朴師晉李熙綗姜弼煥尹之泰金光素權祜金玒申在祿韓宅裕鄭時夏鄭履周徐範禮尹匡鉉李弘遠沈能潤金宅仁金樂仁沈通漢沈倒洪寶淵金宗仁洪宜萬李基倫吳淵常尹基烈金炳文李魯豐鄭東晏朴宗履尹顯大宋冕載洪顯圭徐有檠沈能愚趙胤鎭柳興慶鄭取善李益秀成基學金埻尹顯大徐鳳輔金魯行元在亨金魯鍾洪用圭元在長尹永守李章慶李學慶金慶茂沈文永李樂慶李㬋李東圭洪陽燮尹邦永金人淳李鍾植尹勉沈能憲李度中南命來趙材成鄭致仁朴昌禹柳運祥成永魯宋文圭趙在良趙冕漢李廷秀李廷益尹行可李魯恒李魯應李秉心李秉玉趙在鳴李厚韓克文吳致白吳敍常李漢斗李應昌李恒魯李魯傪李昇模吳一常權永錫蔡東燮韓德文等疏曰伏以人之所以爲人者以其有倫彝也顧今彝倫之斁絶至於一星漢而極矣噫彼星漢亦我殿下之臣也苟若有一分秉彝之心則固當報效拂拭之恩而不此之爲乃敢投進凶疏粧撰隱映閃倐變幻至若上一款事則臣等伏覩我殿下聖學高明時敏日新者此是閭巷匹庶之所共欽仰者也而噫彼星漢乃以人臣不敢道不忍聞之說肆然發口無所顧忌所謂別有微意者敢犯至敬之地所謂有不必然者實是不道之說也甚至於因噎廢食念其不可云者罔非凶肚逆腸之做出者也外假陳戒之名內售慘慝之實正是古今之所無抑亦覆載之難容臣等固不敢索言以慼我聖明而義理由是而陷溺倫常由玆而斁敗究厥罪狀亶合肆市之典刑執其心跡可謂萬剮之猶輕不但此也狠戾之氣肆發於在家之日凶悖之言難掩於對人之時聽聞所及至登臺論則雖以吏判臣金履素之疏觀之星漢之窮凶絶敗尤綻露無餘蹟其奸情厥惟久矣臣等自見凶疏心膽俱戰誓不與此賊共戴一天也若乃下款數句語則渠何敢以虛謊叵測之說誣我聖躬之至此耶惟我殿下御極十六載不敢遑寧終始如一不自滿暇克體夏禹不邇聲色遠法殷湯此則朝野之共欽歎臣民之所共知也而顧彼星漢敢發倡優女樂之說變幻搆捏無難說去噫適値聖上動駕之日自有新恩祗迎之禮新恩旣在祗迎之班則倡優之隨來隨去自是渠輩之常事初非聖敎之使其褻近則渠焉敢勒爲衮闕拶逼聖躬耶究厥心腸直欲食肉而寢皮也女樂爲說者卽指燈夕諸將臣放馬場之遊也惟彼馬場旣非禁苑之內佳辰游衍亦是昇平之事臣等亦於是日遊觀街路的知將臣選勝之遊而士女彌滿無不目擊則顧何少關於聖躬而今其凶疏中語意專以馬場之遊幻作禁苑之地有若眞箇女樂入於禁中者然凶言一出眩惑八方蓋其譸張之習專襲丙丁之凶孽悖逆之說露出鬼蜮之情狀噫嚱痛矣渠亦殿下生成之澤而豈忍以此等窮凶之說勒加於聖上耶若使此等凶孽之類一日容息於覆燾之間則豈可曰邦有常憲而亦可曰國有臣子乎臣等伏讀下院啓之批上款則歸之於鄕闇下款歸之於納汚此雖出於大聖人好生之德而其於龍蛇之終不可化梟獍之終不可訓何哉臣等竊覸我殿下聖孝出天羹墻之慕藹然於絲綸之間則擧國含生之徒孰不感泣而顧此凶疏不忍聞之說必貽殿下之隱痛倡優女樂之說亦多聖躬之受誣臣等聚首相泣雖欲手戟口臠而不可得也臣等跡添首善之地目見亂逆之肆凶而君父之被誣則區區沬血之義不容泯默玆敢相率呼籲仰瀆天聽伏乞廓揮乾斷亟從廷臣之請快正典刑上以洩上躬之受誣下以爲萬世無君者之戒焉省疏具悉大臣言官之爭執猶當隨出調劑況爾等乎近來爾等之多與於朝廷之論議嘗以爲悶之又況此事乎爾等旣言之予亦不可無一言柳星漢疏中兩款語前此疏批箚答悉及之至於爾等疏中星漢以凶悖之言肆發於在家難掩於對人云者誠果惑此果何等至重之事則豈可以帶語揷入於堂堂太學之疏乎爾等所謂對人其人何人而其人者竝與在家肆發之眞贓而見而聞而面傳口道於爾等之云耶儒疏體重雖不迫問其人之名姓揆以國體能無䵝昧之欺乎爾等職非言官而以過去之風傳無難登聞不但爲關後弊萬有一的有其人則又何過加曲識乃爾竊爲慨然爾等退修學業
정조 16년
壬子閏四月初二日辰時上御誠正閣藥房入診左副承旨右副承旨同爲入侍時提調鄭昌順副提調趙心泰左副承旨申獻朝右副承旨尹弼秉記事官李海淸假注書申龜朝記注官承膺祚林景鎭直閣南公轍醫官李惟鑑李敬培金光國張宅祚以次進伏訖昌順等曰聖體若何上曰一樣矣昌順等曰王大妃殿氣候何如上曰一樣矣昌順等曰惠慶宮氣候何如上曰一樣矣上曰中日移設基址可用否心泰曰可用矣可立二貫革矣昌順等曰醫官今方入侍使之診察何如上曰置之卿等先退可也提調以下以次退出上命獻朝書傳敎曰鼎席之外備內曠已及旬月廟謨委積獨勞於上言念朝象寧不慨然左相則其間似難於强赴待所愼之快痊欲事敦迫矣觀於日昨箚本可驗勿藥至於右相初次之箚再次之奏三次之疏大非所望於此大臣者然苟欲隨次一一較正何異於推浪而助瀾此所以物來順應一味方便者也大抵天下本自無事無事中挑起鬧端年少新進之所恥爲予豈爲此乎今日之事一言而蔽之曰大臣不可不勉出欲勉出則先自圈事坐罷人須卽收敍以開大臣進身之路而已大臣造朝然後圈中人去就之出場又當在次第件事遣史官以此傳敎傳諭于左右相仍與之偕入上又命書傳敎曰新舊錄無非坐罷之人此豈許久如是之事乎玉堂違牌坐罷人員竝敍用上又命書傳敎曰稍久矣飭責亦已施矣前大提學吳載純段絡雖殊事件則一也敍用前判書金思穆前參判朴佑源一體敍用副修撰李相璜牌招入直事出榻敎上曰昨日臺臣擧措駭然嚴阿之道云者尤極駭然矣嚴阿之道若以文字書之則當何以書之弼秉曰似書以嚴威地頭矣上曰好矣上曰左相疏文善作文氣至今不老矣然但一句節摘字甚礙眼出而傳之可也若使右相見之則必以爲如何矣聞日前執其私書句節斤斤不已云矣仍命退承史以次退出
정조 16년
行都承旨金憙未肅拜行左承旨趙心泰坐直行右承旨徐龍輔未肅拜左副承旨李邦榮未肅拜右副承旨李喆模坐直同副承旨鄭益祚未肅拜注書徐有聞病李海淸仕直假注書申龜朝仕事變假注書未差
정조 16년
李喆模啓曰大司憲執義掌令二員持平一員未差持平金樂誠在外監察茶時之意敢啓傳曰知道
정조 16년
李喆模啓曰同副承旨徐有秉今日不爲仕進卽爲牌招何如傳曰聞有實𧏮許遞前望單子入之待下批牌招察任
정조 16년
李喆模啓曰新除授承旨李思祚方在罷散中何以爲之敢稟傳曰勿施
정조 16년
傳于趙心泰曰都承旨右副承旨入侍
정조 16년
都承旨徐邁修右承旨申獻朝左副承旨尹弼秉右副承旨金孝建啓曰臣等俄以柳星漢臺啓捧入事有所陳啓而誠意淺薄不能孚格至有還給原啓不賜批旨之擧臣等聚首相顧不勝抑鬱之至夫凶逆未伏法之前不去姓字古例雖然此亦有輕重淺深至於星漢則究厥罪狀特一未正法之劇逆大憝臺臣之去姓不書公議卽然且啓體至重旣發之論不可以一人之見容易刪改云者臺臣之言誠爲得當雖使臣等易地而處亦當如此臣等非不念昨日臺批之諄複俄者下敎之截嚴而懲討義重大論難遏玆又冒萬死捧入伏乞聖明更加三思亟允臺臣之請焉惶恐敢啓無批答
정조 16년
宋知濂改差代以金履載爲事變假注書
정조 16년
趙心泰啓曰吏曹郞廳來言承旨有闕政事取稟傳曰當日爲之
정조 16년
李喆模以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 16년
有政吏批判書金履素出城參判李在學進參議未差前承旨金孝建進啓曰判書金履素出城參議未差小臣獨政未安何以爲之敢稟傳曰仍爲之判堂之出城過矣令政院申飭待開門牌招行公以金憙趙心泰徐龍輔李邦榮李喆模鄭益祚爲承旨趙宗鉉爲大司憲沈能翼爲執義李柱延李泰賢爲掌令洪克浩爲持平朴奎淳爲獻納李翊模尹魯東爲正言朴宗來爲副修撰林濟遠爲工曹參議兪漢敦爲軍資判官宋煥章爲尙瑞直長
정조 16년
兵批判書李秉模進參判李鎭復參議李濟萬病參知金載翼入直前承旨金孝建進以李鎭翼爲都摠管李東善爲羽林將郭海濟爲五衛將白東運爲訓鍊正李東爀爲武兼前營將吳文常申光輅金守基以上復資事承傳中營別將單李宗郁副護軍崔烜沈鏗副司直金思穆李聖圭趙心泰朴祐源徐邁修申耆尹行任權裕申獻朝尹弼秉閔師宣副司果李相璜李羲甲副摠管李鎭翼竝單付
정조 16년
趙心泰啓曰今日政新除授承旨竝待下批牌招以爲推移入直之地何如傳曰允
정조 16년
兵曹口傳政事副司果洪秀晩金履喬李明淵竝單付
정조 16년
以咸鏡監司李文源狀啓傳于李喆模曰永興本宮後麓補築時營裨前郡守李煥陞敍營校韓益懋李明益邑校鄭是哲朴春集裵良齊徐一普禹九哲趙尙普李大春獨孤森朴尙蕃韓錫範李正英張敏衡金仁得朱陽杓權興邦金德秋竝賞加色吏金躍鱗等五人其中金躍鱗似是頭目令本道分付該邑各別陞差其餘色吏庫直等亦自本道米布各別施賞事回諭
정조 16년
獻納朴瑞源啓曰臣於見職亦嘗屢叨自顧譾劣豈有一分堪承之望而目見星漢誣上不道之狀不勝憤迫之情粗伸沐浴之義忱誠淺薄未蒙允兪已極愧悚無地自容且臣當初發啓之時固當去其姓字以嚴聲討以重啓體而未及周思泛然連書有若尋常罪辜之論勘者然臣懲討不嚴之罪於是益著而日昨僚臺之去姓連啓甚得臺體允叶公議臣實愧服之不暇噫此賊造言之妖慝用意之陰譎實與伏法之賊少無間焉則今此去姓特其治逆中一事耳何嘗有身犯劇逆罪著顯戮而晏然如平人之書姓書名者乎旣發之臺論不可遏已去之姓字不可還故臣雖伏聞下敎之諄複而不敢變改依前傳啓承宣之亦如例捧入者實出於共憤痛嫉之義而飭敎屢降誨責截嚴繼而有原啓還下之命此莫非臣人微言輕不能孚格之致以此情踪何可一刻仍冒於臺次乎請命遞斥臣職答曰依啓
정조 16년
李喆模以備邊司言啓曰頃以三南濟民倉穀移屬各邑海倉便否論理狀聞之意行會三道矣卽見忠淸監司朴天衡狀啓則以爲濟民倉在於庇仁舒川兩邑之境而兩邑距本倉俱爲十餘里別無民弊韓山鴻山藍浦等三邑距本倉遠爲八九十里齎糧往來動費數日遠輸之弊擔負之勞有不可勝言庇仁舒川則仍置本倉依前糶糴韓山藍浦則分置海倉各自糶糴亦叶民情至於鴻山則初非沿海之邑只有邑倉而距海絶遠且其各穀僅爲五百石零該倉屬邑中穀少處量宜分劃似爲得當請令廟堂稟處矣庇仁舒川旣無民弊不當更張韓山藍浦分置海倉實爲方便之政至於鴻山五百石零星之穀從長區處有何難事而至今因循貽弊小民事極慨然依道臣所請分劃於有海倉而穀不多之傍近邑則不過一轉移而宿弊自祛以此分付該道道臣何如傳曰允若此則湖西濟民倉之弊不期祛而自祛倉在各邑則設倉之本意可謂兩行豈不爲公私之幸乎惟有嶺南尙在未決中今日內草記回啓可也
정조 16년
李喆模以忠翊府言啓曰謹依內中日試射單子判付忠翊衛居首柳葉箭一中秋聖集處木綿一疋施賞之意敢啓傳曰知道
정조 16년
右議政朴宗岳箚曰伏以臣於昨日伏承書啓批旨十行下敎申申焉諄諄焉誨責之也若耳提而面命開導之也若慈父之詔子至以齟齬文字勝於登筵陳懇爲敎臣非木石之頑寧無孚感之理也惶恐涕泣不知所達念臣區區情地實有所難强者而保護任重懲討義急又況有飭敎之鄭重者乎固當他不暇顧竭蹶趨承而顧臣賤病方苦無由蠢動病中惶悶如添一病噫嘻痛矣逆賊星漢始焉有凶疏中焉有凶書且伏見儒疏批旨則此賊之在家凶言亦可知此實傳神護法於丙丁諸賊譸張餘習也臣自見此變以來斗覺毛骨俱寒肝膽欲裂心與口語如狂如癡晝則臨飯而不能食夜則繞壁而不能寐古人有言曰主辱臣死今臣愛君之忱不如愛身之切不得卽地剚刃於腹以明我聖上終身之慕不邇之德於天下萬世若使後之忠臣義士尙論今日則其尙曰三綱淪而五常斁矣言念及此惟有血涕之縱橫而已此而若不窮覈而嚴治則國不得爲國人不得爲人區區初意容竢登對沬血飮泣上格天心亟允臺啓及夫見不道之書聞不道之言捱過一日不啻如三秋而病情如此末由强策玆敢冒入文字上煩崇聽伏願殿下深軫王綱之至重俯念輿情之憤鬱卽命訊鞫星漢以正邦憲千萬幸甚取進止答曰省箚具悉卿懇所欲言者俱在於領府事及兩重臣箚章之答卿可見悉此不更煩大抵卿一人引入而僚相無出膺之理圈事亦無究竟之時卿之擧能免有識之譏議勿復控辭卽起視事仍傳曰此批答遣史官傳諭再明日次對進定於明日
정조 16년
行刑曹判書李敏輔行副司直鄭景淳等疏曰伏以殿下於今日諸臣之疏兩司之啓終靳兪音使輿情愈激天討不嚴者何哉豈以事關聖躬官以諫名故恐啓後弊有所疑難者歟臣等請剖析義理劈破源頭爲殿下垂涕而陳之嗚呼粵自戊寅以來凶賊醞釀之謀實由於此故聖明每臨講筵怵焉增慕玉色悽愴不待提敎而群下亦莫不領會而飮泣是以前後進言者孰不欲殿下之親行三講式存古例而未嘗一言仰請者蓋出於昔人廢蓼莪之義且殿下於燕涓蠖濩之中經史不離於左右咿唔不輟於早夜聖學日將固無待於備例之講筵此又今日諸臣之所知也雖然若使柳星漢者不知聖心之所在實以停講爲憂則平說敷陳不患無辭而今旣曰有微意云爾則是非不知也旣知而故言有若迫詰者抑又何心哉至其下四字所引則語勢凶悖旨意狡慝究其歸屬果犯何地凡人於敵以下語涉先故尙兢兢然致愼則況以人臣告君而尙忍爲是乎噫星漢非惟殿下之罪人乃先世子之罪人非惟先世子之罪人卽宗社萬世之罪人也今諸臣之討之也亦非爲殿下一身而已則殿下雖欲屈法而貸之亦恐非殿下之所可得也嗚呼言官之指斥乘輿無所忌諱卽盛世之美事也苟使聖明政令施措之間果有未允於群情者則居臺閣者極言竭論猶恐其言之不骨鯁是故古人有直比其君於桀紂者有面斥其君之多慾者有折檻者焉有牽裾者焉歷考前史厥類甚多而要皆指陳顯疵或又先事防微耳安有明知其本無是事而故爲此譸張眩惑之計者哉聖上自臨御以來恒抱至痛無樂千乘不邇聲色不事遊衍凡係悅耳娛目之物在聖上莫非涕泫之具滿廷臣僚孰不感怵新恩前導之時倡優之雜在輿衛之間卽東之故事國朝之盛觀臣等自在兒少時亦慣見之矣向者文武放榜適在駕幸之日許令倡優各自跟隨而已初何嘗褻近輦前而假使褻近輦前此不過存流來之舊規飾一時之喜事顧奚足爲聖德之累乎燈夕馬苑之遊三營將臣揀取名辰私張女樂地逼大街士女聚觀其毫無相干於禁苑則凡厥有目有耳者孰不聞覩噫彼星漢豈有獨不聞知之理而佯若不知隱然歸之於殿下之闕失打訛煽謗播諸遠邇此果指陳顯疪者乎先事防微者乎臺閣之許以風聞不咎爽實卽列朝來諫之盛意若於黯黮隱微之間苟有所聞則隨聞直陳不害爲無隱而今以明白顯彰一世所共知萬人所共見之事架鑿空蕩捏造虛罔一以誣詆聖躬爲事其心所在出於愛君乎出於逞凶乎是不待多言而決殿下雖欲曲恕今日北面於殿下者忍能與此賊共生乎臣等自見凶疏心骨俱痛歷日靡定一番明辨之心何嘗暫弛而老癃冗賤不足備數抗章討罪顧非其人而自以受恩罔極圖報無階目見凶言闖呈聖躬受誣而嚴畏囁嚅不一披瀝則將何以自居橫目之列哉傳曰主辱臣死又曰見無禮於其君如鷹鸇之逐鳥雀臣等沬血之義終不得感回天聽克殄亂賊則寧願溘死而無知玆敢乃詣九闈之外相率拜章伏乞聖明亟允臺請使倫義夬正亂賊知懼不勝幸甚臣等無任云云答曰省疏具悉卿等耆臣也有此詣闕拜章之擧而曰以剖析義理劈破源頭垂涕而陳之首尾千百言惓惓於昔人廢蓼莪之義仍又以凡人之語涉先故尙兢兢然致愼等語反覆敷衍卿等之言予豈不體察又況不獨卿等之言乎然予於義理上雖乏講明之工情所摯處義理亦寓焉自不待勉强而天理與人情大抵間不容一髮斯義也粗聞於典墳彼柳星漢者之言看屬衮職可誅而不誅是悖於理也官以諫名不當恕而曲恕則反於情也予固否德汚不爲此卿等立朝屢十年奄到老白首滄桑之推欲情僞之嬗改必飫悉而喫盡豈待予索言竭論然後始可能領會乎曩在御極之初次第大行誅討除非凶醜之倖已臥斃自餘未嘗假貸其腰領不以近戚俾與於八議之典星漢於渠有甚難疑顧吝而日接公車之堆案酬憊應疲一味靳可者揆之於義於理果是耶不是耶卿等須思之曾所誅討者言與跡俱綻而不惟大夫國人之所必手磔口臠抑又天地神明之皆共憤冤痛疾乃借麟經之筆乃試太阿之柄垂天下之大防立人紀於萬世非敢曰忽於誅心竊有錙銖之尺度後之良史尙論今日者許與不許無以逆覩惟予生平玩賾之積勞神精自以爲盡在是今於幺麽星漢何所事而如是齗齗寄語卿等自今尋予意所在
정조 16년
前副修撰權坪疏曰伏以臣僇人也閉戶田廬念絶當世而惟是童習於民彝物則之訓今已白紛矣嗚呼今者柳星漢之疏是何聖世之一變怪也數昨以來投匭相續者皆以其女樂二字公然貽聖德之累明目張膽以明其架虛鑿空此臣分之固應爾也臣於此別有掩抑傷痛之心有倍於他者何則殿下方居九五之尊而星漢輩之北面以事者已幾年也猶且益肆縱恣專無嚴畏以千虛萬謊無是事之女樂二字上誣聖躬欲以是頒諸八方示之來後以是推之前日之譸張何所不至前日之誣逼何所不及以目下之譸張可以驗當時之譸張以目下之誣逼可以知當時之誣逼也臣之掩抑傷痛三十年如一日而淚不敢揮口不敢言今星漢以渠輩熟習自其口發之自其筆書之彰露於殿下之前森布於一世之目決知其天誘其衷不得不如此思之及此臣之別有所掩抑傷痛乃是人情天理之不容已者以殿下不匱之孝其所以今視昔不待臣言之畢則訊鞫星漢夬正典刑打破窩窟丕闡名義豈非王法之不可已者耶至若凶疏中上款數句語卽是與下款同一脈絡臣不欲重言復言以慼聖心臣雖愚昧亦知越俎之嫌而忠憤所激竊附於人得以誅之義泣血以陳惟聖明察其孤忠恕其狂妄留神採納焉臣無任云云省疏具悉爾疏卽小大之所不敢提而不忍言者予其可下筆作批乎
정조 16년
都承旨徐邁修右承旨申耆左副承旨尹弼秉右副承旨金孝建疏曰伏以臣等荐上聯啓天聽逾邈至降勿爲更煩之敎臣等於此尤不任抑塞罔措之至臣等忝在惟允之地目見凶逆之偃息自在而未能效沬飮之誠疏啓之未蒙兪音而不能盡格回之道自顧職名慙痛倍切際玆諫臣之傳啓也柳星漢姓字依前不書而及其捧入多承誨責惶隕震剝無地自容而第伏念星漢之罪惡至陰且憯非但誣逼聖躬而已臣等不欲一一論列非徒不敢亦不忍泚筆成說以慼聖心而若其痛冤憤迫如欲無生之心與日俱深噫一星漢之去姓與否無甚關係於懲討而臺臣旣發之啓不可一字刪改喉院已捧之啓不可無批還給以此相持昨日而闕啓今日而闕啓使沐浴之義格而不行寥寥數日伈伳如此聽聞駭惑輿憤益切此臣等所以一啓再啓寧被瀆擾之罪而不知止者也今於臺啓之還下益切臣等之惶隘臣等雖欲奉承聖敎還給臺臣而旣無是例雖欲更爲捧納期於登徹而亦沮其路臣等到此進退兩難此莫非誠意淺薄未得盡職之罪豈可晏然相對自處以出納之任乎玆不得不相率陳章徑出禁扃伏乞聖明俯賜諒察先治臣等擅離之罪以肅朝綱仍命還入臺啓亟賜允從千萬幸甚臣無任云云踏啓字
정조 16년
壬子閏四月初三日卯時上御重熙堂都承旨右副承旨入侍時都承旨徐邁修右副承旨李喆模記事官李海淸記事官徐有榘林景鎭以次進伏訖上曰今日同副何不仕進云耶邁修曰有實病不得入來云矣上命書同副承旨請牌啓辭批答訖又命讀公事書判付命退承史以次退出
정조 16년
行都承旨金憙坐行左承旨徐龍輔坐右承旨林濟遠坐左副承旨申獻朝坐直右副承旨李喆模坐同副承旨鄭益祚坐直注書徐有聞病李海淸仕假注書申龜朝仕直事變假注書安廷善仕
정조 16년
鄭益祚啓曰禁衛營將官來言今日本營軍兵日次私習云矣敢啓傳曰知道
정조 16년
鄭益祚啓曰御營廳將官來言今日本廳軍兵日次私習云矣敢啓傳曰知道
정조 16년
以左副承旨李邦榮牌不進罷職傳旨傳于徐龍輔曰許遞前望單子入之待下批牌招察任
정조 16년
鄭益祚啓曰今日次對兩司長官當爲進參大司諫林蓍喆卽爲牌招何如傳曰允
정조 16년
鄭益祚啓曰備邊司郞廳來言今日次對來會事命下而左議政蔡濟恭右議政朴宗岳俱有身病不得來會云何以爲之敢稟傳曰見昨批右相之尙不造朝予甚瞿然此意更遣備郞傳諭于右相而左相則到今情勢無異欲其入而防其路姑待右相去就當有敦勉矣諸宰如已來會先爲詣閤仍傳曰備局堂上引見大臣若入來亦爲引見
정조 16년
傳于林濟遠曰右承旨右副承旨同副承旨入侍
정조 16년
傳于鄭益祚曰右相今方造朝偕來史官與之偕入
정조 16년
金履載有頉代以安廷善爲事變假注書
정조 16년
傳于申獻朝曰左副承旨入侍
정조 16년
兵曹口傳政事以趙心泰爲右邊捕盜大將
정조 16년
申獻朝啓曰右邊捕盜大將趙心泰時無職名令該曹口傳付軍職何如傳曰允
정조 16년
兵曹口傳政事副司直單趙心泰
정조 16년
承旨前望單子入之林濟遠落點
정조 16년
李喆模啓曰校理金羲淳纔已罷職出去矣校理李普天副校理李尙度宋祥濂疏批未下修撰金翰東金熙稷副修撰李遇濟在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
金憙以吏曹言啓曰宗簿寺主簿白尙絢除拜後過限未肅拜依例改差何如傳曰允
정조 16년
有政吏批判書金履素在外參判李在學進參議未差行左承旨徐龍輔進啓曰判書金履素在外參議未差小臣獨政未安何以爲之敢稟傳曰仍爲之以尹光普爲校理崔顯重爲副修撰金孝建爲工曹參議柳雲羽爲宗簿正李相璜爲中學敎授李明淵爲南學敎授李羲甲爲宗簿主簿尙瑞副直長李國柱仍任事承傳
정조 16년
兵批判書李秉模參判李鎭復參議李濟萬病參知金載翼進同副承旨鄭益祚進副護軍郭海濟徐有秉副司直金孝建朴瑞源已上竝單付
정조 16년
以京畿監司徐鼎修狀啓判府事兪彦鎬祿俸不爲領受事傳于申獻朝曰令地方官更爲輸送事回諭
정조 16년
事變假注書宋知濂書啓臣敬奉聖諭傳諭于南部會賢坊二間屛門契美墻洞議政府左議政蔡濟恭所住處則以爲臣於日昨附奏猥陳賤疾沈淹之狀語多煩冗事涉瀆屑伏地俟勘如無所容恩敎旋降至許容俟少間臣以首頓地感淚霑腮自此以後庶幾時月調將或尋生路卽者史官又臨傳宣別諭以臣去就曲賜開導俯詢以何日造朝臣惶隕抑塞只恨聽卑之天猶未盡燭於臣之實病至此之甚也臣之數月引入始因情事悲苦終緣疾病沈痼無以束帶造朝此豈特情勢難安而已今日右揆承命賓對進行此實朝廷之幸然微臣一己之去就何可視此而爲之決也至若下段堂錄詢問之敎臣是僨事之人設令得近筵席何敢出意見有所皁白於其間乎臣若賴聖上之賜畢竟去鬼爲人則謹當入瞻天顔少紓積月戀結之忱而遲速早晩惟係病情進退雖欲以當在何間指的仰對何可得乎臣不勝伏枕悲泣云矣敢啓傳曰知道
정조 16년
李喆模以賑恤廳言啓曰西部社稷洞契任掌金河瑞今月初三日本洞路傍得二歲遺棄男兒同里居良女李召史欲爲收養東門外契任掌劉聖福同日本洞路傍得四五朔遺棄女兒同里居良女金召史欲爲收養本洞路傍又得二歲遺棄男兒同里居金召史欲爲收養而貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 16년
徐龍輔以備邊司言啓曰湖西濟民倉事草記批旨內惟有嶺南尙在未決中今日內草記回啓事命下矣取見慶尙監司鄭大容狀本則以爲四邑說弊與前一般而泗川倉在該縣不患儲畜昆陽郡南濱海有稅穀捧留之庫可容萬包之儲而庚辰以後移藏戰船器械庫舍別無滲漏晉州倉舍臨海者爲二處而各有流來元穀之捧留累萬包濟穀更無容儲之勢其他距海稍遠不可不別設於近海之地而許多材瓦猝難措辦濟倉舊材從便移用誠爲得宜固城元無海倉所謂邑倉間架狹窄元穀積置猶患不贍累千包他穀添儲初非擬議民情咸願新創於海門近地云而泗川昆陽俱有海倉晉州固城雖無海倉民樂祛瘼不憚新設而方農始役宜念相妨始待秋成許令創設四邑穀物今秋爲始各自捧留一如湖南已例則排劃分輸亦無窒礙之端請令廟堂稟旨分付矣嶺南濟倉之爲沿邑痼弊已有年所今幸聖心牢定矯救有方誠海民莫大之惠也泗川昆陽俱有海倉使各糶糴實爲便宜晉州固城民之至願在於別設海倉則以所欲必從之義何靳特設一倉而但念財力不可使一毫斂取於民濟倉舊材瓦許令兩邑從便移用材瓦之外又必有工役所入此則令道臣另加商量以本穀耗條從多少許劃待農歇卽爲始役後形止馳啓之意分付何如傳曰允三南濟民倉設置出於交濟之意而法久弊生不得不如是措置今則均有貯穀之實效殊甚可幸然於移倉之際用民力是豈救弊之本意依草記嚴飭該道俾有實效可也
정조 16년
徐龍輔以備邊司言啓曰以忠淸監司朴天衡狀啓有草記回啓之命矣取見其狀本則以爲今此海美新定船艙在於洪州高北面之地而割此與彼之際以民弊言之則高北面距洪州遠距海美近今若移屬則便作邑底之民諸般策應必不若前日之爲便至於邑弊則洪州若失此面邑樣凡百必當減損且洪州西倉卽該邑稅大同轉輸裝發之所又是高北高南兩面民人糶糴之倉而在於船艙二十步之地若或竝與此倉而割付則勢將移輸於百餘里遠倉其所爲弊有不可勝言以臣愚見中分一面西倉以東仍屬洪州西倉以北移劃海美海美時在船艙本以洪州楊林面割屬者還屬洪州以償半面之失事甚便當請令廟堂稟處矣海美船艙移改之論其來久矣尙記臣以湖西暗行御史歸陳別單請以洪州高北面可合船艙處割付海美廟議格以寢之今已四十年矣乃者右相新自湖西來又以此爲請臣固贊成之不暇豈有異見而但念爲治之道最忌擾民近千戶全一面割此與彼之際雖使淸淨如盍公爲官長擾必及民前日廟議格以寢之未必不由於此月前成命旣下之後以高北許多民人之來伏闕外聖心軫念更命道臣具意見馳啓今此啓中論列雖似方便區處以臣之見高北若果可割之地則朝家處分但當明正割給俾改船艙何必就海美六面之邑割其一面以償洪州之失有若商賈輩論價換物之爲哉且令洪州安巢之民割與海美海美安巢之民移之洪州無事之中作爲許多擾端甚非得計況海美之民難保其又不來伏闕下則此又非難處之一端乎右相則主道臣之啓臣則以爲道臣之啓不可從回啓多日遲延以此之故大抵戰船之掛在陸地係是朝家不可不念之事則雖不割與一面或半面土地船艙可合之處使之移繫戰船只割浦邊一二村使定守直軍卒則足矣追聞高北面地名桶浦實合船艙更爲分付道臣詳細審察果如所聞則海美戰船移泊桶浦守卒量宜定數於附近浦村而土地則勿爲移割恐爲兩便之政事勢之能無掣礙與否令道臣更爲論啓何如傳曰允當初移屬之請卽爲允從者雖出於重其言之意到今思之未免輕先況民情之如此事實之如彼旣詳知之何嫌銷刻乎船所之淺灘非獨海美一邑爲然則以此以彼割面移屬一款置之爲可以此分付至於船所掘浦之爲海美民鉅弊亦所當念就中移繫之方嚴飭道帥臣使之商確報本司可也
정조 16년
領敦寧洪樂性箚曰伏以臣特蒙恩暇往受榮養一飮一喙罔非聖澤而況往來之際恩數曠絶今古榮光震耀京鄕感結幽明歡聳宗族聚首頌祝欲報之德天不足高地不足厚惟有世世生生畢效隕結之報子子孫孫誓竭犬馬之誠庶幾爲塵刹之酬耳臣逖違之餘觚稜入望區區瞻依不任耿結而病未反面跡阻文陛義分虧闕已無可言私心悚惶曷有其極第臣於日前得見柳星漢疏字字陰憯句句閃忽心寒膽掉骨靑肉顫口不忍讀目不忍見恨不卽地手刳其腹寸斬凶肚逆腸以雪君父之讎辱少洩神人之憤惋耳其疏語脈絡之窮凶絶悖兩司之啓大僚之箚已盡臚列無餘臣何忍泚筆煩複重慼我殿下之心哉第其上款下款外雖分作兩段內誠湊成一串殿下之大孝出天八域莫不欽頌則渠必欲漫漶而譏辱之殿下之至哀在心一國莫不隱痛則渠必欲譸張而誣毁之究厥心腸奚啻春秋無將漢法不敬之逆也耶且星漢之罪惡雖以殿下之至仁有不可赦者雖以殿下之大度有不可容者以人臣而誣逼君父侮辱君父者不用三尺之章則人不得爲人國不得爲國況此賊則不但聖躬之誣辱乃敢陰逼於至重至敬之地則以殿下誠孝之純篤義理之嚴明豈可使此賊一日容息於覆載之間耶四字凶言卽渠斷案心旣綻露跡亦昭著肆市之典懸街之律直擧而施之不容少緩此眞大夫皆曰可殺國人皆曰可殺者今日廷臣雖甚不誠無狀旣有秉彝之同得則安得不沬血飮泣迭奏章箚必殺乃已不與此犯上之賊共戴一天乎伏乞聖明廓揮乾斷夬允群請上以湔洗誣辱下以昭明倫綱俾天討亟擧亂賊知懼焉取進止答曰省箚具悉卿懇好享專城穩稅京第爲卿欣幸萬萬箚辭詳在近日諸批此不更煩仍傳曰此批答遣史官傳諭
정조 16년
知義禁具庠疏曰伏以今日臣子之所弸結於中而不忍言不敢言者誠恐慼我聖心也臣則苦心在此血誠在此況得以保有至今復起爲人者一則聖恩也二則聖恩也尤豈於我殿下天地父母之前有所趑趄隱諱而猶有所不忍言不敢言者亦臣悲苦之情也今於星漢疏出後不勝抑塞痛骨玆敢泣血仰陳焉噫星漢之罪大臣重臣三司館儒聲討無餘輿情可見國論可知而殿下一向靳允一日二日上下相持者此何故也惟彼星漢之疏用意遣辭陰凶絶悖上款之語犯莫重下款之厚誣聖躬無異公肆詬罵卽是譸張餘習經筵事之敎及於筵臣者實出於隱痛之聖懷爲臣子者耳可得聞口不可得言而星漢獨何心腸肆然筆之於書以微意廢食等語萌於心而發於口哉至若禁苑駕前之說粧虛捏無全爽事實疑眩聽聞伏惟我殿下臨御以後未嘗有聲色遊衍之樂者不但不邇之聖德則凡今在廷臣僚擧切欽仰孰不感惕而其疏一出四方傳播渠獨非北面者而乃忍以此等之說敢售貽累之計乎況其抵金履素書遣辭之兇悖指意之陰巧有甚於其疏而其中春苑之東一句語何等莫重之地便是不道之說思之及此尤不勝心寒骨顫直欲無生也此而若不嚴加懲討則殿下無窮之孝思何以有辭於後臣子沬血之大義將無可伸之地寧不哀痛憤惋也哉臣方惶懍之不暇而猶敢有言者卽是平日衷悃按抑不得者伏願廓揮乾斷亟降明命以正王法以洩輿憤千萬幸甚臣無任云云答曰省疏具悉柳星漢事昨於兩重臣批悉言之卿雖以平日衷悃按抑不得爲說何如是煩陳乎至於星漢之抵吏判書中春苑之東云云語意全沒着落執此而直云不道則反涉屑越之歸耳
정조 16년
執義沈能翼疏曰伏以噫嘻痛矣今日殿下之廷迺有此柳星漢之疏者天下寧有是耶義理之湮晦人心之陷溺皆曰無復餘地苟有一分彝性一分臣節豈忍以此等絶悖無倫之語萌心發口敢陳於黈纊之下哉大僚嚴討三司交爭繼以有館學之叫閽此可見輿情之所共憤而正孟子所謂大夫國人皆曰可殺者也夫何上下歷日相持兪音尙閟致使人紀不立王綱不振乎臣於此誠不勝膽掉而髮豎也嗚呼東土臣民北面於殿下者仰念殿下情事而不爲之流涕則眞無人心無人理噫彼星漢肆然以不忍聞之事直及於不敢言之地其遣辭之巧憯旨意之叵測誠有不忍索言者至若倡出虛謊無根之說謂以巷傳閃弄口舌外要補衮之名內售誣上之計是豈有人心有臣節者所可爲耶伏見諸臣疏批一例靳許有若星漢之情之跡猶未彰露於義於理容有商量者然臣愚死罪不能無訝惑於聖上燭理之明也今其疏中巧慝之情狀陰慘之心跡實是路人之所已知矣兇言豈或近似於鄕闇官名遑可顧惜於亂賊乎此所以群情益鬱與論愈激不得請則不敢止者也伏願聖上亟從群請快正典刑俾人紀不墜王綱復振千萬幸甚臣之自來情勢銕限於三司之職卽聖鑑之所俯燭同朝之所共諒矣何敢以言官自居開口論事而義重沐浴不勝憂憤拚棄廉隅沬血陳籲滿心慙惶無以自措亦願亟命鐫改臣職名仍令選部勿復檢擬以靖私義以勵臣分焉臣無任云云省疏具悉柳星漢事不允爾其勿辭察職
정조 16년
正言尹魯東疏曰伏以人心漸溺世變層生粵自乙丙以來一種梟獍之徒含毒而伺釁者不無種下之生種果然星漢之疏出矣今其說分作兩截而細究其用意則上截下截一塊打成段落相連其所謂上截卽逼於莫尊莫嚴之地也其所謂下截卽誣我聖躬也此殆明義錄諸賊之所未嘗有者也而論其心跡則自有所從來矣嗚呼當年之譸張轉而爲乙丙之譸張乙丙之譸張幻而爲星漢之譸張臣於此欲言而聲先失欲書而涕隨零不忍以不忍之言言之於殿下之前以重慼我聖心也然徒懷不忍言之心終致不敢言之歎則聖誣無以雪矣國賊無以討矣玆敢忍淚而忍言之惟聖明垂察焉噫人臣之勉學於其君也其爲說不爲不多而惟彼星漢外托匡救之名內售憯毒之謀隱映閃忽乍呑旋吐其中數三句語之窮兇絶悖顯然有當日胥動之餘習豈料今日殿下之庭復有此亂賊之遺種哉凡今在廷搢紳之承聞筵敎者孰不於邑感涕欲廢蓼莪而星漢抑何心腸隱帶譏斥顯加嘲訕若是其陰且慝也卽此一款已在渠萬剮猶輕而至於女樂倡優等說遣辭之巧惡下語之閃弄直與上款云云一串貫來者也懸燈之夕將臣之遊衍於馬苑不害爲昇平勝事而星漢則曰女樂雜進於宮禁唱榜之日新恩之祗近於蹕路亦出於列朝故事而星漢則曰倡優褻近於駕前大凡臣子告君之辭雖尋常奏對猶且十分詳愼以存至嚴且敬之禮而曷嘗有打謊之如星漢捏無之如星漢者哉仰惟我殿下天姿恭儉至慟纏心凡於服御之間追漢帝省略之規聲色之際存成湯不邇之戒卽八路臣民之所共欽仰而莊誦者也而忽地捏逼之言橫加於聖躬言念及此寧欲無知此蓋由於凶醜之窩窟未破亂逆之根柢自在浮言悖說便作傳法至有此至妖至惡之言上累我聖躬不足卒自犯於大不敬之科渠若有一毫臣分寧忍爲此今若使此賊一日容息於覆載之間則將隳之倫綱終無可扶之日將晦之義理恐無可明之時將使國不國而人不人顧豈不大可寒心哉伏願聖明亟從三司大臣之請出付星漢於王府設鞫得情夬正典刑以洩神人之憤焉臣於見職非但人器之萬萬不稱且未署經則固不敢以臺職自居而今此大論旣是公共之憤竊附人得以誅之義輒此妄率陳章此雖出秉彝之同得亦難免格例之放倒乞被猥越之誅以安私分千萬幸甚臣無任云云省疏具悉柳星漢事不允爾其勿辭察職
정조 16년
壬子閏四月初四日午時上御重熙堂左副承旨入侍時左副承旨申獻朝記事官李海淸徐有榘林景鎭以次進伏訖上曰新除授捕盜大將待下批牌招傳授命召及大將牌傳令牌出榻敎命書傳敎曰承旨前望單子入之待下批牌招察任命退承史以次退出
정조 16년
行都承旨李祖源疏批未下行左承旨徐龍輔坐直右承旨林濟遠坐直左副承旨申獻朝坐右副承旨李喆模坐同副承旨鄭益祚坐注書徐有聞病李海淸仕直假注書申龜朝仕事變假注書安廷善仕
정조 16년
申獻朝以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
鄭益祚啓曰大司憲趙宗鉉掌令李泰賢呈辭執義沈能翼未肅拜掌令李柱延持平洪克浩金樂誠俱在外監察茶時之意敢啓傳曰知道
정조 16년
林濟遠啓曰禁衛營將官來言今日本營軍兵日次私習云矣敢啓傳曰知道
정조 16년
林濟遠啓曰御營廳將官來言今日本廳軍兵日次私習云矣敢啓傳曰知道
정조 16년
傳于林濟遠曰右承旨右副承旨入侍
정조 16년
承旨前望單子入之李祖源落點
정조 16년
林濟遠以扈衛大將意啓曰別將許溟以其母病呈狀乞遞不可强令察任改差何如傳曰允
정조 16년
兵曹啓目粘順川郡守尹頤東自備修繕其在勸後之道不可置以不論右職調用監董將校出身李沁折衝金益喆帖加成給似合事宜是白乎矣係干恩典自下不敢擅便上裁何如判付啓依所啓施行爲旀年少武倅之銳意修繕之政卽渠職分內事則誇張炫燿已涉不可兺除良所入錢貨之以幾千幾百枚擧數爻殆若質請受價者然揆以國綱萬萬駭然渠固不足說而道伯之依其言謄啓卿曹之無一辭回啓皆未免不察卿等推考爲旀旣曰修繕則不可全然勿論該郡守尹頤東箭竹五十介賜給爲良如敎省疏具悉不允爾其勿辭察職校理金義淳疏批省疏具悉不允爾其勿辭察職副校理李尙度疏批省疏具悉不允爾其勿辭察職副校理宋祥濂疏批原本竝未下
정조 16년
壬子閏四月初五日卯時上御重熙堂右承旨左副承旨入侍時右承旨林濟遠左副承旨申獻朝記事官李海淸徐有榘林景鎭以次進伏訖上命書傳敎曰都承旨許遞前望單子入之待下批牌招察任仍命讀公事書判付訖命退承史以次退出
정조 16년
行都承旨洪明浩坐行左承旨徐龍輔坐右承旨林濟遠坐左副承旨申獻朝坐直右副承旨李喆模坐同副承旨鄭益祚坐直注書徐有聞病李海淸仕假注書申龜朝仕直事變假注書安廷善仕
정조 16년
鄭益祚啓曰合辭方張之時兩司無詣臺之員事甚未安除在外疏批未下外未肅拜人員竝卽牌招何如傳曰允
정조 16년
鄭益祚啓曰大司憲趙宗鉉掌令李泰賢呈辭執義沈能翼牌不進掌令李柱延持平洪克浩金樂誠俱在外監察茶時之意敢啓傳曰知道
정조 16년
鄭益祚啓曰今日政新除授臺諫待下批一體牌招何如傳曰允
정조 16년
有政吏批判書金履素在外參判李在學進參議未差行左承旨徐龍輔進以洪明浩爲承旨徐有沂爲正言丁範祖爲刑曹參判金履喬爲兼東學敎授兼養賢庫主簿單朴載淳
정조 16년
申獻朝以兵曹言啓曰慶熙宮衛將金命澤景福宮衛將金宗潝俱以輪症無望供職呈狀乞遞輪番之任不可久曠竝改差何如傳曰允
정조 16년
兵批判書李秉模進參判李鎭復病參議李濟萬入直參知金載翼病左副承旨申獻朝進以尹坊爲知事李應爀爲都摠管金世徵爲僉知金世桓爲慶熙將金聖麟爲景福將李相璜李明淵爲文兼吳載衍爲武兼金福祥爲守門將副護軍吳文常申光輅金守基副司直金憙李邦榮副司果李翊模已上竝單付
정조 16년
以全羅監司鄭民始狀啓慶尙道後漕倉漕船到順天府沈沒事傳于李喆模曰臭載之弊亦有許多般道內漕船之一時裝載兩處致敗者前所未聞該曹當回啓所謂差使員無異於不騎近來嶺南漕倉臭載事年年添一酬應揆以國綱萬萬駭然令廟堂嚴飭該道自明年俾勿如前該差員法當嚴勘爲先作窠其代令該曹口傳差出下送
정조 16년
以全羅監司鄭民始狀啓長城等邑常賑皮牟特許作租令廟堂稟旨分付事傳于林濟遠曰依狀請施行事回諭
정조 16년
正言徐有沂啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覆未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固故致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫嘻臺閣之許以風聞卽指官師相規而言也然風聞如或爽實本事專出搆捏則隨其輕重而責之罪之亦朝家務實之政也至若君德上事人臣進言克謹克敬必以見聞之所眞的者據實指陳以冀其亟回天心者無他誠而已矣日前柳星漢一疏從頭至尾何其閃忽陰慝萬萬叵測之甚也講筵事如或陳戒何患無辭而乃敢提出不忍聞之說轉及不敢言之地肆然以微意廢食等語濡筆寫去雖在於敵以下尙不忍以似此絶悖之言容易加之況爲今日臣子而萌心發口投匭於吾君之前乎臣於此不敢覶縷索言以慼我聖心而義理之湮晦人心之巧憯言之不覺痛心至於下款一句語渠又忍以此事厚誣我殿下耶嗚呼以我殿下之情事少涉棼華初不留意御極以後未嘗有一毫彷彿於此等事凡厥臣庶莫不知之詳而信之篤則渠何敢托以巷傳指無謂有登諸章奏眩惑聽聞乎渠之爲說卽指燈夕諸將臣遊衍云云而馬苑處所旣在禁門之越邊將臣遊衍不過佳辰之例套則顧何關於聖躬而今其疏以闕外馬苑謂之以禁苑有若眞箇女樂雜進闌入於肅肅淸禁者然此疏一出八方駭惑古今天下寧有是耶固知萬目之所親覩萬口之所眞傳斷無信聽之理且禁門之出入上自搢紳下逮輿臺亦皆有目聖上之無此事人孰不知而竊恐不親覩不眞傳者只見其疏以訛傳訛駭惑轉甚此而不思所以辨明則已非秉彝之所同得而以殿下之情事而受此誣尤豈非群下之所隱痛者乎噫事係君上之政令得失者如其有也直陳無隱惟患其言之不骨鯁而如其無也雖在毫末之微當伏爽實之誅況今星漢之疏變幻其處所架鑿其空虛勒歸之於君父外借匡救之名內售疑亂之計渠亦北面於殿下者而厚誣君父至此之極乎究厥心腸節節凶侼髮豎膽掉不能自定今若不痛辨之嚴討之則君誣無可雪之期倫綱有墜地之歎言念及此不覺凜然而心寒請柳星漢亟令王府嚴鞫得情夬正典刑以洩輿憤答曰不允